***Ενδεικτικές απαντήσεις\****

***στο διαγώνισμα των Ηθικών Νικομαχείων***

1. ***Α.*** *Ο ορθός χαρακτηρισμός των διατυπώσεων που δόθηκαν είναι ο ακόλουθος: Λάθος – Λάθος – Σωστό – Λάθος – Σωστό****.***

***Β. H περίπτωση d*** *χαρακτηρίζεται ως εσφαλμένη διατύπωση (Λάθος) διότι στον τελικό ορισμό της αρετής, που διατυπώνει ο Αριστοτέλης, αναγράφεται ότι η αρετή εδράζεται στη μεσότητα σε σχέση με εμάς, η οποία και προσδιορίζεται από τη λογική****: «Ἔστιν ἄρα ἡ ἀρετὴ ἕξις προαιρετική,*** *ἐν μεσότητι οὖσα τῇ πρὸς ἡμᾶς,* ***ὡρισμένῃ λόγῳ*** *καὶ ᾧ ἂν ὁ φρόνιμος ὁρίσειεν****»****.*

***Η περίπτωση e*** *πάλι χαρακτηρίζεται ως ορθή διατύπωση (Σωστό) διότι η πρόταση που επέχει θέση αιτίου στο απόσπασμα είναι η ακόλουθη: «κατὰ γὰρ τὰς τούτων διαφορὰς ἀκολουθοῦσιν αἱ ἕξεις» ενώ η πρόταση που λειτουργεί ως αποτέλεσμα είναι η: «διὸ δεῖ τὰς ἐνεργείας ποιὰς ἀποδιδόναι». Το αίτιο δηλώνεται λεκτικά με μία κύρια αιτιολογική πρόταση που εισάγεται με τον αιτιολογικό σύνδεσμο «γάρ».* ***§*** *Στην αμέσως προηγούμενη από την πρόταση «διό δεῖ …» ο Αριστοτέλης σημειώνει ότι «με μια κουβέντα, τα μόνιμα στοιχεία του χαρακτήρα μας, οι έξεις μας, προκύπτουν μέσα από την επανάληψη όμοιων ενεργειών». Επειδή όμως η θέση του αυτή είναι δυνατόν να γεννήσει την απορία εάν οι κάθε λογής ενέργειες, καλές ή κακές ανεξαιρέτως, θα οδηγήσουν υποχρεωτικά σε καλές έξεις, ο φιλόσοφος αμέσως μετά διευκρινίζει ότι πρέπει να προσδίδουμε ορισμένη ηθική ποιότητα στα ενεργήματά μας (= να επιδιώκουμε τις κοινωνικά αξιέπαινες πράξεις)* ***γιατί*** *τα μόνιμα γνωρίσματα του χαρακτήρα μας διαμορφώνονται πάντοτε ανάλογα με τη διαφορά που χαρακτηρίζει τις ηθικές μας πράξεις, τις καλές από τις λιγότερο καλές ή και τις τελείως κακές και αξιοκατάκριτες. Έτσι λοιπόν, με δεδομένο ότι για τον Αριστοτέλη η ηθική αρετή είναι αποτέλεσμα εθισμού σε συνειδητά καλές ηθικές επιλογές (π. χ η ενσυνείδητη και επαναλαμβανόμενη τίμια συμπεριφορά συμβάλλει στο να κατακτήσει ο άνθρωπος την αρετή της τιμιότητας) συνεπάγεται ότι η ξεχωριστή ποιότητα με την οποία περιβάλλουμε κάθε μας ενέργημα οδηγεί στη σταθερή διαμόρφωση και εδραίωση των αντίστοιχων αρετών στον χαρακτήρα μας.*

1. ***Προκειμένου να παρουσιάσει τη λεγόμενη «υποκειμενική μεσότητα» ο Αριστοτέλης μεταχειρίζεται ένα πλήθος από αντιθέσεις στα αποσπάσματα 2 και 3: να εντοπίσεις τα μέρη που συγκρίνονται κάθε φορά μέσω των αντιθέσεων αυτών – τις διατυπώσεις που εξυπηρετούν τη σύγκριση – και να καταγράψεις το ρόλο των συγκρινόμενων στον τελικό ορισμό της αρετής.***

***ΑΠΑΝΤΗΣΗ***

* *Αρχικά παραθέτουμε μία σύντομη αναφορά στα δύο είδη μεσότητας, την αντικειμενική και την υποκειμενική, εξηγώντας πού έγκειται η μεταξύ τους διαφορά (με συντομία).*
* *Κατόπιν επικεντρωνόμαστε στην υποκειμενική μεσότητα! Για την υποκειμενική αυτή λοιπόν μεσότητα έχουμε να παρατηρήσουμε τα ακόλουθα:*
* ***Τα μέρη που συγκρίνονται κάθε φορά είναι:***

***1ον*** *η ποσότητα του φαγητού ενός καλογυμνασμένου αθλητή – με την αντίστοιχη ενός αρχάριου*

***2ον*** *η μεσότητα στις ηθικές μας επιλογές – με την κακία που προκύπτει τόσο από την υπερβολή όσο και από την έλλειψη*

***3ον*** *οι ελλείπουσες και υπερβάλλουσες κακίες – με το «δέον» σύμφωνα με τους κοινωνικούς κανόνες και κατ’ επέκταση και με την αρετή.*

* ***Οι διατυπώσεις που εξυπηρετούν τη σύγκριση είναι:***

***1ον*** *οὐ γὰρ εἴ*[*τῳ*](http://ebooks.edu.gr/modules/ebook/show.php/DSGL-C128/681/4517,20395/)*δέκα*[*μναῖ*](http://ebooks.edu.gr/modules/ebook/show.php/DSGL-C128/681/4517,20395/)*φαγεῖν πολὺ δύο δὲ ὀλίγον,*[*ὁ ἀλείπτης*](http://ebooks.edu.gr/modules/ebook/show.php/DSGL-C128/681/4517,20395/)*ἓξ μνᾶς προστάξει· ἔστι γὰρ ἴσως καὶ τοῦτο πολὺ τῷ ληψομένῳ ἢ ὀλίγον·*[*Μίλωνι*](http://ebooks.edu.gr/modules/ebook/show.php/DSGL-C128/681/4517,20395/)*μὲν γὰρ ὀλίγον, τῷ δὲ ἀρχομένῳ τῶν γυμνασίων πολύ.*

***2ον*** *Μεσότης δὲ δύο κακιῶν,*[*τῆς μὲν καθ' ὑπερβολὴν*](http://ebooks.edu.gr/modules/ebook/show.php/DSGL-C128/681/4517,20398/)*τῆς δὲ κατ' ἔλλειψιν·*

***3ον*** *καὶ ἔτι τῷ τὰς μὲν ἐλλείπειν τὰς δ' ὑπερβάλλειν τοῦ δέοντος ἔν τε τοῖς πάθεσι καὶ ἐν ταῖς πράξεσι, τὴν δ' ἀρετὴν τὸ μέσον καὶ εὑρίσκειν καὶ αἱρεῖσθαι. [Για κάθε περίπτωση δεν είναι άσκοπο να δίνεται και σύντομο σχόλιο].*

* ***Ο ρόλος των συγκρινόμενων στον τελικό ορισμό της αρετής:***

***α.*** *Η πρώτη σύγκριση υπόκειται στον ρόλο του φρονίμου ανθρώπου: όπως η επιλογή του φαγητού γίνεται με γνώμονα την καλή υγεία του αθλούμενου  έτσι και η ηθική μεσότητα – κατά τον τρόπο του φρονίμου ανθρώπου – αποσκοπεί στην ευδαιμονία!*

***β.*** *Η δεύτερη σύγκριση επεξηγεί ότι η μεσότητα εξισορροπεί τις αντιθέσεις ανάμεσα σε υπερβολή και έλλειψη, τις δύο ακραίες δηλαδή συμπεριφορές που συνιστούν κακίες.*

***γ.*** *Η τρίτη σύγκριση διευκρινίζει τι εννοούμε όταν λέμε «ακραίες συμπεριφορές», αυτές δηλαδή που παραβιάζουν τους κοινωνικούς κανόνες και τα ισχύοντα πρότυπα συμπεριφοράς.*

1. ***Παράλληλο κείμενο: ΑΡΙΣΤΟΤΕΛΗΣ, Ηθικά Νικομάχεια (από άλλο τους σημείο)***

*Όποιος ενεργεί σύμφωνα με τον νου και επιμελείται τον νου, φαίνεται ότι είναι και αυτός που φέρεται άριστα και είναι ο πιο θεοφιλής. Γιατί αν υπάρχει κάποια επιμέλεια των θεών για τα ανθρώπινα πράγματα – και όντως πιστεύουμε ότι υπάρχει – είναι εύλογο οι θεοί να χαίρονται με ό,τι είναι άριστο και πιο συγγενές με αυτούς (και αυτό είναι ο νους), και να επιβραβεύουν όσους αγαπούν περισσότερο και τιμούν τον νου, σαν φίλοι που νοιάζονται γι’ αυτούς και κάνουν το σωστό και το καλό. Ότι όλα αυτά αναφέρονται κυρίως στον σοφό, είναι φανερό. Ο σοφός είναι λοιπόν ο πιο θεοφιλής, και ευλόγως και ο πιο ευδαίμων. (μετάφραση Β. Κάλφας)*

*► Να αναζητήσετε τα σημεία επαφής του ορισμού που έδωσε ο Αριστοτέλης στην αρετή, στην ενότητα 15, με τα αντίστοιχα του παράλληλου κειμένου (μονάδες 6). Ποιο είναι το νέο στοιχείο που παραθέτει ο Αριστοτέλης, ως όρο sine qua non, στο παράλληλο κείμενο, σε σχέση με την ευδοκίμηση της αρετής, και πώς εξηγείτε την επισήμανσή του αυτή (μονάδες 4);* ***Μονάδες 10***

***ΑΠΑΝΤΗΣΗ***

*Προχωρώντας στον τελικό ορισμό της αρετής, στο κεφάλαιο 15, ο Αριστοτέλης σημειώνει ότι η αρετή είναι μια συνήθεια η οποία βασίζεται στην ελεύθερη επιλογή του ατόμου, συνήθεια η οποία προσδιορίζεται μέσω της υποκειμενικής λεγόμενης μεσότητας, και η οποία, με τη σειρά της, βασίζεται στον ορθό λόγο, και στον τρόπο με τον οποίο θα ορίσει τη μεσότητα αυτή ο φρόνιμος ή συνετός άνθρωπος. Σε προηγούμενες ενότητες, ο Αριστοτέλης είχε στηρίξει την ηθική αρετή κυρίως στον τρόπο διαχείρισης των συναισθημάτων από μέρους του ανθρώπου καθώς και στον τρόπο διάπραξης των ηθικών του ενεργημάτων. Στην ενότητα 15, ο φιλόσοφος θα προσθέσει τον πλέον καταλυτικό, μάλλον, παράγοντα για τη διαδικασία προσδιορισμού της ενάρετης συμπεριφοράς, τη χρήση του ορθού λόγου – που διαθέτουμε φύσει οι άνθρωποι – ο οποίος λαμβάνει ως παράδειγμα τη συμπεριφορά του φρονίμου ανθρώπου, ενός δηλαδή ανθρώπου που γνωρίζει με ευθυκρισία και σύνεση να λαμβάνει τις ηθικές του αποφάσεις. Στο παράλληλο κείμενο, αντίστοιχα, θα δηλωθεί ότι η προσεκτική και επιμελημένη αξιοποίηση των διανοητικών δυνατοτήτων κάθε ανθρώπου είναι ακριβώς το στοιχείο εκείνο το οποίο θα του επιτρέψει να λάβει ώριμες αποφάσεις και να αισθανθεί ότι αυτές επιδοκιμάζονται από την ανθρώπινη κοινότητα, ακριβώς επειδή θεωρούνται ενάρετες. «Όποιος ενεργεί σύμφωνα με τον νου και επιμελείται τον νου, φαίνεται ότι είναι και αυτός που φέρεται άριστα και είναι ο πιο θεοφιλής». Μάλιστα δηλώνεται ότι ένας τέτοιος άνθρωπος είναι και αγαπητός από τους θεούς, διότι οι θεοί τον ξεχωρίζουν για τη σύνεσή του.*

*Το νέο στοιχείο, το οποίο προστίθεται, μέσω του παράλληλου κειμένου, στα γνωρίσματα του ενάρετου ανθρώπου, είναι τώρα η εύνοια των θεών απέναντι στο πρόσωπο και την υπόσταση του ανθρώπου αυτού. Η εύνοια αυτή, κατά τον Αριστοτέλη, πηγάζει από το ότι οι διανοητικές ανθρώπινες δυνάμεις, σύμφωνα και με την πλατωνική αντίληψη, όπως και ολόκληρη η ανθρώπινη νόηση και τα περιεχόμενά της, έχουν θεϊκή καταγωγή. [Στον Πλάτωνα, άλλωστε, οι Ιδέες (τα αρχέτυπα όλων των όντων) διαβιούν στον ουρανό, ακριβώς επειδή κατάγονται από τον Θεό]. Η ευμένεια των θεών απέναντι στον διανοητικά προικισμένο άνθρωπο παρουσιάζεται ως μια τιμητική ανταπόδοση εκ μέρους τους για τη δική του ευσεβή και θεοφιλή στάση που επιδεικνύει, καθώς, με τις πράξεις του, καταξιώνει τη θεϊκή καταγωγή του πνεύματός του, αυτού του δώρου που έλαβε από τους θεούς. «Γιατί αν υπάρχει … και κάνουν το σωστό και το καλό».*

*Αν, όμως, η θεία εύνοια έρχεται να «στεφανώσει» την αρετή του σοφού ανθρώπου, αυτό σημαίνει: πρώτον, ότι ο ενάρετος άνθρωπος έχει εξασφαλίσει, χάρη και στην ευσέβειά του, την προστασία των θεών και επομένως αυτός είναι ένας κύριος λόγος, sine qua non, για τον οποίο η αρετή του ευδοκιμεί, και, δεύτερον, ότι η αρετή αυτή πιθανότατα δεν προορίζεται τελικά για τον καθένα ανεξαιρέτως – παρά τα όσα φαίνεται γενικά να ισχυρίζεται ο Αριστοτέλης – αλλά, αντίθετα, μοιάζει με μοναδικό απόκτημα από τη μεριά ενός ξεχωριστού ανθρώπου, που είναι και ο «σοφός». «Ότι όλα αυτά αναφέρονται κυρίως στον σοφό, είναι φανερό. Ο σοφός είναι λοιπόν ο πιο θεοφιλής, και ευλόγως και ο πιο ευδαίμων». Πραγματικά ευδαίμων, λοιπόν, άνθρωπος είναι ο σοφός άνθρωπος, όχι μόνο γιατί είναι ενάρετος αλλά και γιατί, με την όλη του προσωπικότητα και το ηθικό του ανάστημα, έχει διασφαλίσει και κάθε είδους ευμένεια από τους θεούς.*

1. *Στην ερώτηση εισαγωγής οι απαντήσεις έχουν ως εξής: Λάθος – Σωστό – Λάθος – Λάθος – Λάθος.*
2. ***ΛΕΞΙΛΟΓΙΚΑ***

*Η λέξη* ***ἕξις*** *ετυμολογικά παράγεται από το θέμα του μέλλοντα του ρήματος «ἔχω» και συγκεκριμένα από το σεχ- < hεχ- < ἑχ + την παραγωγική κατάληξη –σις, η οποία δηλώνει ενέργεια. Δύο παράγωγά της είναι:* ***ευεξία, σχεδόν.***

*Η λέξη* ***προαιρετική*** *παράγεται από την πρόθεση πρό + το ρήμα αἱροῦμαι και δύο παράγωγά της είναι:* ***αρχαιρεσίες, αφηρημένος.***

*Η λέξη* ***ὑπερβολὴ*** *παράγεται από την πρόθεση ὑπέρ + το ρήμα βάλλω και δύο παράγωγά της είναι:* ***βέλος****,* ***βλήμα.***

*Η λέξη* ***ἔλλειψις*** *παράγεται από την πρόθεση ἐν + το ρήμα «λείπω» και δύο παράγωγά της είναι:* ***ελλειπτικός****,* ***κατάλοιπο.***

*Η λέξη* ***λόγῳ*** *παράγεται από το ρήμα λέγω και δύο παράγωγά της είναι:* ***λογοθεραπεία****,* ***δυσλεξία****.*

\****ΓΕΝΙΚΗ ΠΑΡΑΤΗΡΗΣΗ***

*Οι μαθητές έχουν φυσικά τη δυνατότητα / επιβάλλεται, σε όποια περίπτωση κρίνουν ότι η προσθήκη σχολίων από το σχολικό βιβλίο ενδέχεται να ενισχύσει την απάντησή τους, να παραθέσουν το απαραίτητο επιπλέον υλικό!*

***ΚΑΡΡΑΣ ΔΗΜΗΤΡΙΟΣ,***

***Φιλόλογος, 1ο ΓΕΛ ΠΑΠΑΓΟΥ***

***ΠΑΡΑΡΤΗΜΑ***

*► Εναλλακτικά παραθέτω κι άλλο,* ***ύποπτο*** *για τα «Ηθικά Νικομάχεια», παράλληλο κείμενο. Προτείνω να του αφιερώσετε λίγο χρόνο – ποτέ δεν ξέρετε…*

***Παράλληλο κείμενο ΣΩ.****Αγαπητέ μου Κρίτων, η προθυμία σου να με σώσεις είναι πολύ αξιόλογη, αν είχε ίσως κάποια βάση λογική· διαφορετικά, όσο μεγαλύτερη τόσο ενοχλητικότερη. Είναι ανάγκη λοιπόν να εξετάσουμε αν πρέπει να κάνουμε αυτά που προτείνεις ή όχι. Γιατί εγώ, όχι μόνο τώρα μα και πάντοτε, τέτοιος ήμουνα: δεν πείθομαι σε τίποτ᾽ άλλο από τον εσωτερικό μου κόσμο, παρά μονάχα στη λογική σκέψη, όποια μου φαίνεται η καλύτερη κάθε φορά που συλλογίζομαι. Τις αρχές λοιπόν που υποστήριζα χτες δεν μπορώ να τις απαρνηθώ σήμερα, επειδή με βρήκε τούτο δω το περιστατικό, αλλά και τώρα μου φαίνονται σχεδόν ίδιες: [46c] Όσα σεβόμουν κι εκτιμούσα χτες, τα ίδια ακριβώς σέβομαι κι εκτιμώ και σήμερα. Κι αν δεν έχουμε σ᾽ αυτή την περίσταση να συζητήσουμε κάτι καλύτερο απ᾽ αυτά, να ξέρεις καλά, δεν θα συμφωνήσω μαζί σου με κανέναν τρόπο.*

***Α.*** *Σε ποια κριτήρια βασίζει ο Σωκράτης, σύμφωνα με το παράλληλο κείμενο, την απόφασή του να υπομείνει τη θανατική του καταδίκη – παρά την πρόταση των φίλων του να δραπετεύσει – και σε τι συνίσταται η δική του αρετή;* ***Β.*** *Να αναζητήσετε τα σημεία επαφής του πλατωνικού κειμένου με τον αριστοτελικό ορισμό της αρετής όπως αυτός δίνεται στο τρίτο κατά σειρά εξεταζόμενο απόσπασμα.*

***Για το Α:*** *δεν πείθομαι σε τίποτ᾽ άλλο από τον εσωτερικό μου κόσμο, παρά μονάχα στη λογική σκέψη, όποια μου φαίνεται η καλύτερη κάθε φορά που συλλογίζομαι.  στον ορθό λόγο που του υπαγορεύει τις μοναδικές ορθές ηθικά επιλογές.* ***/*** *Τις αρχές λοιπόν που υποστήριζα χτες δεν μπορώ να τις απαρνηθώ σήμερα, επειδή με βρήκε τούτο δω το περιστατικό, αλλά και τώρα μου φαίνονται σχεδόν ίδιες.  στη σταθερότητα και συνέπεια απέναντι στις ηθικές του επιλογές,* ***/*** *Όσα σεβόμουν κι εκτιμούσα χτες, τα ίδια ακριβώς σέβομαι κι εκτιμώ και σήμερα.  στην ηθική του ακεραιότητα. Οι αρετές λοιπόν που τον κοσμούν είναι η φρόνηση, η εντιμότητα, η αξιοπρέπεια, η συνέπεια λόγων και έργων αλλά και η ανδρεία του μπροστά στον θάνατο.*

***Για το Β:*** *Τρία είναι κυρίως τα σημεία επαφής (με τη σειρά που παρατέθηκαν και προηγουμένως τα αποσπάσματα): α)* ***η λογική του φρονίμου ανθρώπου,*** *που απορρέει από τη δύναμη του ορθού λόγου β)* ***η έξις,*** *τα μόνιμα δηλαδή γνωρίσματα του χαρακτήρα του Σωκράτη, με κυριότερο την αφοσίωση στα πιστεύω του. γ)* ***η προαίρεσίς του,*** *η επιθυμία του Σωκράτη να ακολουθήσει τις αρχές του παρά τη δραματική συνέπεια (τη θανάτωσή του) που πρόκειται να υποστεί.*